Montecasino-moord: Tweeling vorder goed ondanks ouers se doodDustan Blom en sy vrou Talita op hul troudag in 2010. Foto: Facebook Die tweeling wat wees gelaat is nadat hulle ma by geboorte oorlede is en hul pa ses maande daarna vermoedelik vermoor is, is “ongelooflik gelukkig” en toon goeie vordering. Talita Blom is in Maart 2013 oorlede nadat sy aan die seuntjie en dogtertjie geboorte geskenk het. Die tweeling se pa, Dustan Blom, se liggaam is sowat ses maande later in die kattebak van sy motor by Montecasino gevind. Maruschka Robinson en JP Malan is kort hierna in verband met die voorval in hegtenis geneem en staan tans tereg op aanklag van moord in die hooggeregshof in Johannesburg. Volgens ŉ familielid is die tweeling in die sorg van Talita se suster en haar man. “Die kinders se ontwikkeling en welstand is puik en hulle is ongelooflik gelukkig. Albei families is vreeslik ondersteunend en hulpvaardig met die grootmaak van die kinders en hul kom niks kort nie.” Die familielid het ook bekend gemaak dat Talita se sussie en haar man in proses is om die tweeling aan te neem en dat dit “glad verloop”. Ryan Pickford, ŉ vriend van Blom, het Woensdag in die hooggeregshof in Johannesburg, wat in Palm Ridge sit, getuig dat Dustan gebroke was ná sy vrou se dood. Pickford het gesê Blom het baie geld geërf ná die dood van sy vrou waarna hy erg begin drink het. Die saak duur voort. Lees alle vorige berigte oor Montecasino op Maroela Media.